Președintele rus Vladimir Putin a făcut primele declarații, sâmbătă, după masacrul de vineri seară de la Moscova, în care au murit cel puțin 143 de oameni. El acuză Ucraina că ar fi încercat să-i ajute pe teroriști să treacă granița. "Cei patru atacatori de la Crocus au fost reținuți. Aceștia au încercat să fugă spre Ucraina, unde a fost pregătită o "fereastră" pentru trecerea frontierei", a spus Putin, precizând că "toți cei implicați în atac vor fi pedepsiți", relatează Kremlin.ru.
Principalele declarații ale președintelui rus:
24 martie este declarată zi de doliu național;
Vom oferi asistența necesară tuturor;
Cei patru atacatori de la Crocus au fost reținuți; aceștia au încercat să fugă spre Ucraina, unde a fost pregătită o "fereastră" pentru trecerea frontierei;
La Moscova și în alte regiuni au fost introduse măsuri suplimentare de combatere a terorismului;
Toți cei implicați vor fi pedepsiți. Oricine ar fi ei. Oricine i-a dirijat. Vom identifica și pedepsi pe toți cei care au pregătit acest atac asupra Rusiei;
Teroriștii vor fi pedepsiți, nu au niciun viitor;
Serviciile secrete ruse lucrează pentru a identifica complicii teroriștilor;
Ancheta va face totul pentru a stabili toate detaliile atacului terorist;
Rusia a trecut de mai multe ori prin cele mai dificile încercări și așa va fi și acum;
Suntem pregătiți să ne unim forțele cu alte țări în lupta împotriva terorismului internațional. Datoria noastră este să fim împreună în aceeași linie. Nimeni și nimic nu ne poate zdruncina unitatea și voința;
Numărul victimelor în urma atacului de vineri seară de la periferia Moscovei a crescut la 143 morţi și alți 88 au fost răniți, mulți dintre ei fiind acum în stare gravă.
Autorităţile au făcut apel la populaţie să doneze sânge şi au deschis în acest sens mai multe centre de colectare.
Kremlinul a anunţat că Rusia a reţinut 11 persoane, inclusiv pe cei patru presupuşi atacatori înarmaţi, în legătură cu asaltul de la sala de concerte Crocus City Hall.
FSB a afirmat că suspecţii aveau "contacte corespunzătoare de partea ucraineană" şi intenţionau să fugă în Ucraina. Autorităţile ruse nu au oferit nicio dovadă a acestor presupuse legături, a căror natură nu a fost specificată.
Ucraina neagă
Kievul a negat din nou sâmbătă orice legătură cu atacul mortal de vineri din apropiere de Moscova. "Ne-am aşteptat ca versiunea oficialilor ruşi să fie pista ucraineană", a scris consilierul prezidenţial ucrainean Mihailo Podoliak pe reţeaua de socializare X.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
"Declaraţiile serviciilor speciale ruse cu privire la Ucraina sunt absolut de neconceput şi absurde. Ucraina nu are nicio legătură cu incidentul", a mai spus el.